Oficiālais Vēstnesis L 258 , 10/10/2003 Lpp. 0035 - 0036



Komisijas lēmums (2003. gada 9. oktobris), ar ko izveido Eiropas Patērētāju padomdevēju grupu (2003/709/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā: (1) Kā paredzēts Līguma 153. pantā, attiecībā uz patērētāju aizsardzību Komisijai ieteicams apspriesties ar patērētājiem par jautājumiem, kas skar viņu interešu aizsardzību Kopienas līmenī. (2) Kopš 1973. gada Komisijai palīdzēja komisija, ko šim nolūkam izveidoja ar secīgiem lēmumiem, no kuriem jaunākais ir Komisijas 2000. gada 4. maija Lēmums 2000/323/EK par Patērētāju tiesību komitejas izveidošanu [1]. (3) Šis lēmums jāpielāgo politiskā un tiesiskā regulējuma attīstībai, ņemot vērā jaunu dalībvalstu pievienošanos un vajadzību saskaņot patērētājorganizāciju definīcijas ar tām, ko izmanto citos Kopienas tiesību aktos. Vienlaikus jādod iespēja iesaistīt citu organizāciju pārstāvjus. Turklāt saskaņā ar noteikumiem par komiteju izveidi [2] kārtējā Patērētāju tiesību komiteja jāpārdēvē par "Eiropas Patērētāju padomdevēju grupu". (4) Turpmāk ieteicams palielināt grupas darbības pārredzamību un efektivitāti, jo īpaši grozot kandidātu izvirzīšanas kārtību, padarot nacionālo patērētāju organizācijas pārstāvošo locekļu pilnvaru laiku atjaunojamu tikai vienu reizi, ieviešot efektīvu pārskata mehānismu un nodrošinot grupas reglamenta pieņemšanu. (5) Ņemot vērā daudzpusīgos grozījumu veidus, skaidrības labad jāaizvieto Lēmums 2000/323/EK, IR PIEŅĒMUSI ŠO LĒMUMU. 1. pants 1. Ar šo Komisijas izveido Eiropas Patērētāju padomdevēju grupu (turpmāk tekstā — "grupa"). 2. Komisija var apspriesties ar grupu par visiem jautājumiem, kas attiecas uz patērētāju interešu aizsardzību Kopienas līmenī. 2. pants 1. Grupas sastāvā ir: a) viens loceklis no katras dalībvalsts, kas pārstāv valsts patērētājorganizācijas; b) viens loceklis no katras Eiropas patērētājorganizācijas. 2. Šajā lēmumā "valsts patērētājorganizācijas" ir saskaņā ar valsts tiesību normām vai valsts praksi patērētājus pārstāvošas patērētājorganizācijas, kas darbojas valsts līmenī. 3. Šajā lēmumā "Eiropas patērētājorganizācijas" ir patērētājorganizācijas, kas atbilst vienam no diviem šādiem kritēriju kopumiem. Tām jābūt: a) 1. nevalstiskām, bezpeļņas, neatkarīgām no rūpniecības, komerciālām un uzņēmējdarbības interesēm vai citām konfliktējošām interesēm, un to galvenie mērķi un darbības ir Kopienas patērētāju veselības, drošības un ekonomisko interešu veicināšana un aizsardzība, un 2. pilnvarotām vismaz pusē dalībvalstu Kopienas līmenī pārstāvēt patērētāju intereses ar valsts patērētājorganizāciju starpniecību, kas saskaņā ar valsts tiesību normām vai valsts praksi ir patērētāju pārstāves un darbojas reģionu vai valsts līmenī, un 3. iesniegušām Komisijai apmierinošus pārskatus par to dalību, iekšējiem noteikumiem un finansēšanas avotiem; vai b) 1. nevalstiskām, bezpeļņas, neatkarīgām no rūpniecības, komerciālām un uzņēmējdarbības interesēm vai citām konfliktējošām interesēm, un to galvenie mērķi un darbības ir patērētāju interešu pārstāvēšana standartizācijas procesā Kopienas līmenī, un 2. pilnvarotām vismaz divās trešdaļās dalībvalstu, lai pārstāvētu patērētāju intereses Kopienas līmenī - ar organizāciju starpniecību, kas saskaņā ar valsts tiesību normām vai valsts praksi pārstāv valsts patērētājorganizācijas dalībvalstīs, vai, - ja šādu organizāciju nav, dalībvalstīs ar valsts patērētājorganizāciju starpniecību, kas saskaņā ar valsts tiesību normām un valsts praksi ir patērētāju pārstāvji un darbojas valsts līmenī. 3. pants 1. Grupas locekļus, kas pārstāv valsts patērētājorganizācijas, ieceļ Komisija pēc to valsts struktūru priekšlikuma, kuras pārstāv dalībvalstu izveidotās patērētājorganizācijas, ja tādas ir, vai pēc kompetento valsts iestāžu priekšlikuma. 2. Locekļus, kas pārstāv Eiropas patērētājorganizācijas, ieceļ Komisija pēc Eiropas patērētājorganizāciju priekšlikuma. 3. Aizstājējus, kuru skaits ir vienāds ar grupas locekļu skaitu, ieceļ ar tādiem pašiem noteikumiem kā locekļus. Aizstājējs automātiski aizstāj promesošo vai neveselo locekli. 4. Locekļu un to aizstājēju sarakstu Komisija informācijai publicē Eiropas Savienības Oficiālā Vēstneša C sērijā. 4. pants Locekļu pilnvaru laiks ir trīs gadi, un tas saskaņā ar 3. pantā noteikto kārtību atjaunojams tikai vienu reizi tiem locekļiem, kuri pārstāv valsts patērētājorganizācijas. Trīs gadu termiņa beigās grupas locekļi turpina ieņemt savu amatu, kamēr tos neaizstāj vai atkārtoti neieceļ amatā. Locekļu pilnvaru laiks beidzas pirms trīs gadu perioda beigām, ja viņi atkāpjas no amata, aiziet pensijā vai viņu nāves gadījumā. To drīkst pārtraukt, ja viņu aizvietošanu pieprasa organizācija, struktūra vai iestādes, kas izvirzījušas viņu kandidatūru. Komitejas locekļus uz atlikušo trīs gadu periodu aizstāj saskaņā ar 3. pantā noteikto procedūru. 5. pants Dalība nedod tiesības pretendēt uz atalgojumu. 6. pants 1. Pēc Komisijas priekšlikuma grupa var uzaicināt pievienoties tās darbam organizāciju pārstāvjus, kuru viens no galvenajiem mērķiem ir patērētāju interešu veicināšana un kuras tālab aktīvi darbojas Eiropas līmenī. 2. Grupa var uzaicināt piedalīties tās darbā kā ekspertu jebkuru personu ar speciālām zināšanām par darba kārtībā esošu jautājumu. 7. pants 1. Grupa tiekas tādā sastāvā un saskaņā ar tādu grafiku, ko noteikusi Komisija. Komisija vada grupas sapulces. Komisija nodrošina grupai sekretariāta pakalpojumus un organizē tās darbu. 2. Grupas diskusiju pamatā ir atzinuma pieprasījums, ko iesniedz Komisija. Pieprasot atzinumu, Komisija var noteikt atzinuma sniegšanas termiņu. 3. Grupa pieņem savu reglamentu, pamatojoties uz Komisijas priekšlikumiem. 4. Grupas locekļi, kas pārstāv valsts patērētājorganizācijas, informē un apspriežas ar tām savienībām, kuras tie pārstāv grupā. Katrs loceklis īsteno efektīvus pasākumus, lai regulāri visām patērētājorganizācijām valsts līmenī sniegtu ziņojumu par grupas darbu un atbildē saņemtu viņu viedokli. 5. Grupa Komisijas sasauktajā ikgadējā patērētājorganizāciju sapulcē iepazīstina ar ziņojumu par savu darbību. 8. pants Neskarot Līguma 287. pantu, grupas locekļi un to aizstājēji neizpauž grupas vai darba grupu darbā iegūto informāciju, ja Komisija tos informē par to, ka pieprasītais atzinums vai ierosinātais jautājums ir konfidenciāls. 9. pants Lēmumu 2000/323/EK atceļ. Briselē, 2003. gada 9. oktobrī Komisijas vārdā — Komisijas loceklis David Byrne [1] OV L 111, 9.5.2000., 30. lpp. [2] Padomes 1999. gada 28. jūnija Lēmums 1999/468/EK (OV L 184, 17.7.1999., 23. lpp.). Padomes 2000. gada 24. jūlija Lēmums SEC(2000) 1230. --------------------------------------------------